<classify> TANZANIA imeshuhudia ukuaji mkubwa wa kuridhisha wa biashara ndogo na za kati SMEs na moja ya kichocheo cha ukuaji huo ni ushriki wa makampuni ya simu. Ripoti ya GSMA Intelligence inaonesha kuwa kampuni za simu zimekuwa kichocheo kikubwa cha kusukuma mbele maendeleo ya kiuchumi. SMEs inajumuisha mashirika kutoka sekta mbalimbali za uchumi kama vile kilimo, usafirishaji na biashara. GSMA Intelligence ni kampuni ya kimataifa ambayo ni chanzo sahihi cha data za makampuni ya simu, uchambuzi, utabiri, uchapishaji wa ripoti na tafiti za mamlaka zinazosimamia tasninia hiyo. Kwa mujibu wa ripoti hiyo, taarifa ya Chemba ya Wafanyabiashara Wenye Viwanda na Kilimo Tanzania TCCIA, inaonesha biashara ndogo na za kati zinajumuisha asilimia 95 ya biashara zote nchini Tanzania na zinachangia asilimia 35 ya Pato la Taifa GDP. Ripoti hili iliendelea kubainisha kuwa kwa pamoja mashirika na kampuni hizi zimesaidia kuleta mabadiliko chanya katika uchumi wa Tanzania kwa kuzalisha ajira, kukuza ubunifu, kutoa huduma na bidhaa kwa watu wa kipato cha chini, pamoja na kuchukua nafasi kubwa katika kuwajumuisha wanawake na vijana katika uchumi. Vile vile imeeleza kuwa ni wazi SMEs itaisaidia Tanzania kwa kiwango kikubwa kufikia uchumi wa kati ifikapo mwaka 2025. Hata hivyo, licha ya mafanikio hayo ya kiuchumi, kisiasa na kijamii, bado biashara hizi ndogo na za kati zinakumbana na changamoto mbalimbali katika ukuaji wake na miongoni mwa changamoto kubwa zinazozikumba biashara hizi ni pamoja na ugumu wa kupata huduma za kifedha na kukosekana kwa huduma ya intaneti iliyo imara na kuaminiwa. Kwa mujibu wa ripoti hiyo, sekta binafsi bado imekuwa mstari wa mbele kuhakikisha kuwa ufumbuzi wa changamoto hizo unapatikana na kutoa mfano kampuni ya Tigo Tanzania ambayo imekuwa ikijishughulisha kuhakikisha inaboresha mazingira ya kibiashara. Hivi karibuni kampuni hiyo ilitangaza kuzinduliwa kwa huduma ya intaneti ya ofisi, huduma ambayo imeletwa madhubuti kuhakikisha inaboresha upatikanaji wa intaneti kwa wajasiriamali wa biashara ndogo na za kati. Huduma hiyo inatoa uwezo wa vifaa hadi 32 kwa wakati mmoja na vifaa hivyo pia vinaweza kupata intaneti yenye kasi ya 4G pamoja na kutumia programu mbalimbali kupitia Microsoft 365.Lakini pia wamiliki wa biashara ndogo na za kati wanaweza kupata faida nyingine kwa kuwa mawakala wa huduma ya TigoPesa na kwa kufanya hivyo zitakuwa zinarahisisha ufanyaji wa biashara kwa kuungana na makampuni zaidi ya 70,000 ambayo yanakubali malipo kwa njia ya simu, pamoja na kulipa ankara mbalimbali kupitia huduma ya Tigopesa Wallet.  <topic>: kitaifa 